ITEL ดีเดย์ย้ายเทรด SET 8 พ.ย.นี้ ลุยขยายธุรกิจรับแผน New S-Curve
ตลท.อนุมัติย้ายหลักทรัพย์ ITEL เข้าซื้อขายใน SET กลุ่มอุตสาหกรรมเทคโนโลยี หมวดธุรกิจเทคโนโลยีสารสนเทศและการสื่อสาร มีผลตั้งแต่ 8 พ.ย.นี้ พร้อมเตรียมแผนธุรกิจ New S-Curve รองรับการเติบโต
ตลท.ไฟเขียว ITEL ย้ายเทรด SET เริ่ม 8 พ.ย.นี้ พร้อมเตรียมแผนรองรับการเติบโตธุรกิจ
5 พ.ย. 2564

นายณัฐนัย อนันตรัมพร ประธานเจ้าหน้าที่บริหาร บริษัท อินเตอร์ลิ้งค์ เทเลคอม จำกัด (มหาชน) หรือ ITEL เปิดเผยว่า ตลาดหลักทรัพย์ได้อนุมัติการย้ายหลักทรัพย์ของ ITEL เข้าซื้อขายในตลาดหลักทรัพย์แห่งประเทศไทย (SET)  กลุ่มอุตสาหกรรมเทคโนโลยี หมวดธุรกิจเทคโนโลยีสารสนเทศและการสื่อสาร โดยย้ายจากตลาดเดิม คือ ตลาดหลักทรัพย์ เอ็ม เอ ไอ (mai) กลุ่มอุตสาหกรรม เทคโนโลยี  มีผลตั้งแต่วันที่ 8 พฤศจิกายน 2564 เป็นต้นไป
ทั้งนี้บริษัทฯ มุ่งเน้นการส่งเสริมความแข็งแกร่งทางด้านฐานะทางการเงิน โดยการบริหารจัดการองค์กร ปรับปรุงประสิทธิภาพการให้บริการ และนำนวัตกรรมเทคโนโลยีใหม่ ๆ มาใช้ในการพัฒนาบริการให้มีเสถียรภาพสูงสุด ทั้งการลงทุนที่มากขึ้นจะส่งผลให้เกิดสภาพคล่องที่มากขึ้น ซึ่งสอดคล้องกับแผนการเพิ่มทุนของบริษัท นำไปสู่มูลค่าตามราคาตลาดที่สูงขึ้นจากการปรับตัวสูงขึ้นของราคาหุ้น และทุนจดทะเบียน สร้างความได้เปรียบเชิงการแข่งขัน สามารถรุกขยายธุรกิจทั้งในประเทศ และต่างประเทศ สอดคล้องกับแผน  New S-Curve ส่งผลให้การดำเนินงานในด้านรายได้ และกำไรสุทธิเติบโตอย่างต่อเนื่อง
โดยหลังจากย้ายเข้าจดทะเบียนซื้อขายใน SET บริษัทมีแผนผนึกกำลังทางธุรกิจตามแผน New S-Curve เพื่อตอบโจทย์ลูกค้า  สร้างการรับรู้แบรนด์ และเป็นที่ยอมรับทั้งใน และต่างประเทศ เชื่อว่าจะผลักดันให้รายได้เติบโต  ซึ่งเป็นกลุ่มรายได้ที่มีอัตราการทำกำไรขั้นต้นอยู่ในเกณฑ์ที่ดี และยังเป็นการกระจายความเสี่ยงจากการพึ่งพาธุรกิจโครงข่ายเพียงอย่างเดียว ส่งผลดีต่อการนำ ITEL  ก้าวไปสู่การเติบโตได้อย่างยั่งยืน ส่งผลดีต่อผู้ถือหุ้นในระยะยาว
 
 
 
 
 